Imtella' Awwissu 26, 2021 Rapport: Glenn Falzon Waqt li l-Gvern għaddej bi tħejjijiet għall-budget tas-sena d-dieħla, il-YMCA tħoss li l-paga minima għandha tiżdied għal €1,000 fix-xahar fosthom biex jonqos l-għadd ta' persuni bla saqaf fuq rashom. Ma' Television Malta, il-Kap Eżekuttiv tal-YMCA, Anthony Camilleri, qal li l-għaqda tħoss li l-Gvern għandu jerġa' jintervjeni fis-suq tal-kirjiet biex fi kliemu din il-pjaga soċjali ma tibqax taqta' saqajn persuni bil-paga minima. Il-pandemija laqtet fil-laħam il-ħaj lil kulħadd. Mhux b'inqas lill-persuni bla saqaf fuq rashom. Dan il-piż għadha tħossu s'issa l-YMCA billi ż-żewġt idjar tagħha – Dar Niki Cassar u Y Communal Home – huma mimlijin sa ruħ ommhom. Bejniethom, qed joffru kenn lil 36 resident. Il-Kap Eżekuttiv tal-YMCA, Anthony Camilleri, qal li l-imxija wasslet biex żdiedu l-famlji bi tfal li ħabbtu l-bibien tal-YMCA. "Meta bdiet il-pandemija kien hemm min tilef ix-xogħol pereżempju. Dak li jkun kien qed jaħdem part time jew xogħol b'paga minima, ma setax ilaħħaq u spiċċa mingħajr dar", qal Camilleri. Għall-YMCA l-paga minima għandha tiżdied biex tirrifletti aħjar il-ħtiġijiet tal-lum. L-aħħar żieda fil-paga minima kienet erba' snin ilu. "Il-kirja ta' bedroom waħda hi €700, inħoss li biex xi ħadd ikollu ħajja diċenti m'għandhiex tkun inqas minn €1,000", qal Camilleri. Il-kirjiet għoljin għall-YMCA qed ikomplu jgħakksu lil dawn in-nies. Il-YMCA hi tal-fehma li s-suq m'għandux jibqa' jsuq u l-Gvern għandu jerġa' jintervjeni billi jagħmel capping fuq il-kirjiet bi ftehim mal-privat. "Jekk aħna se nibqgħu ngħollu l-kirjiet, in-nies se jibqgħu jbatu. Jien dejjem ngħid li homelessness hi xi ħaġa li tista' tiġi fuq kulħadd", qal Camilleri. Ir-riforma tal-kera li daħlet fis-seħħ fl-aħħar sentejn żammet lura milli tistabbilixxi l-ogħla kirja li wieħed jista' jħallas imma obbligat lis-sidien jirreġistraw il-kuntratti tal-kirjiet. Is-Sur Camilleri qal li din il-kwistjoni qed taqta' saqajn ir-residenti tal-YMCA biex ikollhom ħajja indipendenti. Spjega li l-parir li jingħataw ir-residenti hu li l-kirja tinqasam bejn żewġ persuni ħalli jkun jistgħu jlaħħqu mal-ħajja.